മാര്ക്ക് ജിഹാദ് പരാമര്ശം മലയാളി വിദ്യാര്ഥികളുടെ പ്രവേശനം തടയുന്നതിനുള്ള സംഘടിത നീക്കമെന്ന് മന്ത്രി തിരുവനന്തപുരം: മലയാളി വിദ്യാര്ത്ഥികളുടെ പ്രവേശനം സംബന്ധിച്ച ദില്ലി സര്വകലാശാലയിലെ Delhi University അധ്യാപകന്റെ വിവാദ പ്രസ്താവനയില് പ്രതികരണവുമായി വിദ്യാഭ്യാസ മന്ത്രി വി ശിവന്കുട്ടി V Sivankutty. മലയാളി വിദ്യാര്ഥികള് പ്രവേശനം നേടുന്നത് തടയാനുള്ള സംഘടിത നീക്കമായി മാത്രമേ മാര്ക് ജിഹാദ് Mark Jihad ആരോപണത്തെ കരുതാനാകൂ എന്ന് മന്ത്രി പ്രതികരിച്ചു. മെറിറ്റ് അല്ലാതെയുള്ള കാരണങ്ങള് പറഞ്ഞ് അവരെ ആരെങ്കിലും മാറ്റിനിര്ത്താന് ശ്രമിക്കുന്നുണ്ടെങ്കില് അത് തീര്ത്തും തെറ്റാണ് എന്നും മന്ത്രി ഫേസ്ബുക്ക് കുറിപ്പില് അഭിപ്രായപ്പെട്ടു. വിദ്യാര്ഥികളെ ചെറിയ കാരണങ്ങള് പറഞ്ഞ് പ്രവേശനത്തില് നിന്ന് ഒഴിവാക്കാന് ശ്രമിക്കുന്നുണ്ടെങ്കില് അത് ജനാധിപത്യ അവകാശങ്ങളുടെ നിഷേധമാണ്. കൊവിഡ് മഹാമാരിക്കാലത്ത് കൃത്യമായി ബോര്ഡ് പരീക്ഷകളില് പങ്കെടുത്ത് മാര്ക്കും ഗ്രേഡും കരസ്ഥമാക്കിയിട്ടുള്ളവരാണ് കേരളത്തില് നിന്നുള്ള വിദ്യാര്ത്ഥികള് എന്നും മന്ത്രി പറഞ്ഞു. കേരളത്തില് നിന്നുള്ള വിദ്യാര്ഥികള്ക്ക് പ്രവേശനം കിട്ടുന്നതിന് പിന്നില് മാര്ക്ക് ജിഹാദാണെന്നായിരുന്നു അധ്യാപകന്റെ പരാമര്ശം. വിദ്യാര്ത്ഥികള്ക്ക് പ്രത്യേക ഫണ്ട് കിട്ടുന്നു എന്നും അധ്യാപകന് ഏഷ്യാനെറ്റ് ന്യൂസിനോട് പറഞ്ഞു. പ്രസ്താവന അതിര് കടന്നുവെന്ന് ശശി തരൂരും തീവ്രവാദ സ്വാഭാവമുള്ളതെന്ന് എസ്എഫ്ഐയും പ്രതികരിച്ചു. കഴിഞ്ഞ തിങ്കളാഴ്ച്ചയാണ് ദില്ലി സര്വകലാശാലയിലെ ബിരുദ പ്രവേശനം തുടങ്ങിയത്. ഹിന്ദു,രാംജാസ്,മിറാണ്ട,എസ്ആര്സിസി തുടങ്ങി പ്രധാന കോളേജുകളിലെ ആദ്യ പട്ടികയില് ഇടംനേടിയതില് കൂടുതലും മലയാളി വിദ്യാര്ത്ഥികളായിരുന്നു. ഇതിന് പിന്നാലെ ആണ് കേരളത്തിലെ വിദ്യാര്ത്ഥികള്ക്ക് ദില്ലി സര്വകലാശാലയില് പ്രവേശനം കിട്ടുന്നതിന് പിന്നില് മാര്ക്ക് ജിഹാദ് ആണെന്ന് അധ്യാപകന് ആരോപിച്ചത്. കിരോഡി മാല് കോളേജിലെ ഫിസിക്സ് വിഭാഗം അസോസിയേറ്റ് പ്രഫസര് രാകേഷ് പാണ്ഡെ ആണ് വിവാദ പ്രസ്താവന നടത്തിയത്. ആര്എസ്എസ് ബന്ധമുള്ള അദ്ധ്യപകസംഘടനയുടെ മുന് പ്രസിഡന്റാണ് പാണ്ഡെ. ദില്ലിയില് വന്നു പഠിക്കാനായി കേരളത്തിലുള്ളവര്ക്ക് പ്രത്യേക ഫണ്ട് കിട്ടുന്നുണ്ട് എന്നും രാകേഷ് പാണ്ഡെ ആരോപിച്ചു. നൂറ് ശതമാനം മാര്ക്കോടെ പ്രവേശനം നേടിയ വിദ്യാര്ത്ഥികളെ അപമാനിക്കുന്നതാണ് പ്രസ്താവനയെന്ന് എസ്എഫ്ഐ അഖിലേന്ത്യ പ്രസിഡന്റ് വി പി സാനു പറഞ്ഞു. അധ്യാപകന്റെ ജിഹാദ് പരാമര്ശം അതിരു കടന്നുവെന്ന് ശശി തരൂര് എംപി പ്രതികരിച്ചു. ദില്ലി സര്വകലാശാലയിലെ മാര്ക്ക് അടിസ്ഥാനത്തിലുള്ള പ്രവേശനത്തെ കുറിച്ച് അഭിപ്രായ വ്യത്യാസം ഉണ്ടെങ്കിലും കേരള വിരുദ്ധ നിലപാട് അംഗീകരിക്കാന് കഴിയില്ല എന്ന് തരൂര് ട്വിറ്ററില് കുറിച്ചു.